POROČILO O IZMENJAVI NA DUNAJU V PRVEM SEMESTRU 2019/20

 **• »Kako ste bili zadovoljni z izmenjavo in zakaj?**

 Z izmenjavo sem zelo zadovoljna. Iti študirat na Dunaj je bila moja želja že v srednji šoli, takrat smo s sošolci mesto obiskali za en dan in sem se vanj prav zaljubila.

**• Ste imeli redna predavanja v angleščini ali samo občasne konzultacije?**

Večino predavanj sem imela v angleščini (le tri v nemščini). Predavanja sem obiskovala skupaj z domačimi študenti in ko so profesorji opazili, da tudi jaz razumem in govorim nemško, smo imeli kar nekaj predavanj naprej tudi v nemščini.

**• Kako bi ocenili kakovost študija? Kakšni so bili profesorji? Bi kateri predmet/profesorja posebej pohvalili/skritizirali?**

Jaz bi rekla, da je zahtevnost na FH Campus Wien v primerjavi s FSD nižja. Res pa je, da sem obiskovala tudi nekaj predavanj iz prvega in tretjega semestra in sem zato imela predmete, ki so temeljili na uvodu v socialno delo. Da bi zbrala 30 ECTS, sem morala vzeti kar 9 predmetov, da sem nadomestila domačih 5, saj imajo tam predmeti le po 2 ali 3 ECTS. So pa zato tudi manj zahtevni. Samo pri dveh predmetih me je na koncu čakal pisni izpit, pri ostalih pa sem morala napisati kakšen esej, seminarsko ali pa izvesti delavnico. Všeč so mi bili prav vsi profesorji, prav posebej pa bi pohvalila prof. Antje Lewis, ki me je imela pri dveh predmetih, in sicer pri Counselling in Social case work.

**• Kakšni so življenjski stroški v primerjavi s temi v Sloveniji? Koliko je treba imeti za namestitev?**

Stanovala sem v študentskem domu dr. Adolf Scharf heim, ki spada pod družbo Wihast. Sam dom je bil sicer v redu, imela sem sobo zase, poleg pa je imela sobo še ena punca in sva si skupaj delili kopalnico, kuhinja pa je bila ena za celo nadstropje; vendar ljudje v domu niso bili prav družabni, prostori, namenjeni skupnemu druženju, so bili večinoma prazni. Za dom sem plačevala 300 evrov na mesec, kar se mi zdi super, vseeno pa mislim, da denar, ki ga dobiš od erasmusa, nikakor ni dovolj za Dunaj. To seveda govorim iz svojih izkušenj, odvisno je, koliko hodiš ven, ali vedno ješ zunaj itd. Sama sem veliko hodila v klube, bare, restavracije, skupaj smo obiskali tudi druga mesta, plačala sem si tečaj nemščine ipd.

**• Je ustanova velika? Sprejme veliko tujih študentov? Kakšne so možnosti za druženje z domačimi in tujimi študenti?**

FH Campus je res zelo velik in lepo urejen. Ustanova sprejme veliko študentov iz različnih smeri. Jaz sem na Dunaj odšla 25. avgusta, ker smo imeli Orientation week. V tem tednu sem spoznala veliko ljudi, s katerimi sem se družila skozi celotno izmenjavo prav vsak dan, in smo tudi zdaj še v stikih. Tako erasmovci kot domači študentje so zelo odprti, vedno so me povsod povabili zraven in počutila sem se res domače in sprejeto.

**• Kakšno je mesto?**

Sama sem v Dunaj naravnost zaljubljena. Mesto je noro lepo in mislim, da čisto vsak najde, kar mu je všeč.

**• Kako je bilo poskrbljeno za obšolske dejavnosti?**

Priporočam udeležbo na Orientation week, ki se odvija en teden pred začetkom izmenjave, in pa Austrian culture course, ki ponuja veliko vodenih ogledov mesta, delavnic, obiskov in druženja, poleg tega pa ti udeležba prinese še 1 ECTS. Ponujajo tudi veliko športnih dogodkov, na Campusu je tudi telovadnica, kjer imajo vodene vadbe, in pa lahko dobiš popust za tečaj nemščine. Sama sem za dvomesečni tečaj plačala le 150 evrov.

**• Kaj priporočate študentom, ki nameravajo iti na študij tja?**

Če imate možnost,vam študij na Dunaju toplo priporočam. Zame je bila to najboljša odločitev in najlepši semester.

• **Ali dovolite objavo elektronskega naslova (za druge študente, ki bi jih zanimalo več praktičnih podrobnosti)?**

Za kakršnakoli vprašanja me lahko kontaktiraš na FB (Sara Velić) ali pa mi pišeš na mail: velic.sara5@gmail.com